৩০ জুন, শুক্রবার। শেষ হবে একটি দীর্ঘ অধ্যায়ের। ঘড়ির কাঁটা রাত বারোটা ছুঁলেই জন্ম নেবে এক নতুন ভারত। সেই ভারতে কোনও রাজ্য আর আলাদা বাজার হিসেবে চিহ্নিত হবে না, গোটা দেশ হয়ে উঠবে একটিই বাজার। শুধু এশিয়া মহাদেশ নয়, বিশ্ব-বাজারে অন্য পরিচয় পাবে ভারত।
১ জুলাই, শনিবার। সপ্তাহান্তের ছুটির দিন হলেও সেই দিন থেকেই দেশ হয়ে উঠছে একটি মাত্র বাজার। একটি কর ব্যবস্থায় গোটা দেশ। ওই দিন ভারত পা রাখবে বহু প্রতিক্ষিত পণ্য পরিষেবা কর যুক্ত অর্থ ব্যবস্থায়। রাজ্যে রাজ্যে কর-গত বৈষম্য থাকবে না। সর্বত্র এক ব্যবস্থা।
৩০ জুন ও ১ জুলাইয়ের সন্ধিক্ষণ তাই এক বিশেষ মুহূর্ত দেশের কাছে। প্রধানমন্ত্রী নরেন্দ্র মোদী, রাষ্ট্রপতি প্রণব মুখোপাধ্যায়, প্রাক্তন প্রধানমন্ত্রী মনমোহন সিংহর, এইচ ডি দেবগৌড়ারা সেই দিন তাই একসঙ্গে রাত জাগবেন। 
শুক্রবার সংসদ ভবনে মধ্যরাতের অনুষ্ঠানে একই মঞ্চে থাকবেন উপরাষ্ট্রপতি হামিদ আনসারি, লোকসভার স্পিকার সুমিত্রা মহাজন। থাকবেন অর্থমন্ত্রী অরুণ জেটলি-সহ বিভিন্ন রাজ্যের অর্থমন্ত্রীদের নিয়ে গঠিত জিএসটি কাউন্সিলের সদস্যরা। অরুণ জেটলি এ দিন জানিয়েছেন, ওই রাতে এক ঘণ্টার একটি অনুষ্ঠান হবে। সেখানে জিএসটি সম্পর্কে ভাষণ দেবেন রাষ্ট্রপতি ও প্রধানমন্ত্রী। এছাড়াও জিএসটি বিষয়ে দু’টি শর্ট ফিল্ম দেখানো হবে। এছাড়াও সব সাংসদ এবং সব রাজ্যের অর্থমন্ত্রীরাও থাকবেন ওই অনুষ্ঠানে।
এ দিন এই ঘোষণার সঙ্গে সঙ্গে অরুণ জেটলি জানিয়েছেন, ১ জুলাই জিএসটি চালু হচ্ছেই। প্রস্তুতির অভাব বা অন্য কোনও অভিযোগ শুনতে রাজি নয় কেন্দ্র।